Jubiliejiniame festivalyje „Ferrum Frost 2007“ - legendiniai „Napalm Death“

www.ferrum.lt info, 2007-01-02

2007-ųjų sausio 23 dieną, antradienį, Vilniaus klube „Mulen Ružas“ (V. Mykolaičio-Putino g. 5) įvyks tradicinis sunkiosios muzikos festivalis „Ferrum Frost“, praeitais metais pateikęs nemažą lietuviško metalo dozę su trumpam į savo šaknis atsigręžusiais „Žas“ vaikinais priešakyje. Ankstesniuose keturiuose festivaliuose taip pat spėjo sudalyvauti viena žinomiausių Suomijos grupių – melodingojo death metalo veikėjai „Insomnium“ bei pasaulinės metalo scenos legendos iš Švedijos „Entombed“. 

Tuo tarpu penktasis jubiliejinis festivalis bus ypatingas – jame pasirodys pasaulinio garso death metalo žvaigždės iš Jungtinės Karalystės „Napalm Death“. Tai bus ne tik didžiausią statusą turinti grupė, kuri kada nors pasirodė festivalyje „Ferrum Frost“, bet ir apskritai viena ryškiausių Lietuvoje koncertavusių nepriklausomos muzikos atstovių. Britus apšildys Suomių brutalaus death metalo grupė „Deathbound“. Lietuvišką frontą festivalyje laikys nenuilstantys uteniškiai „Saples“ ir panevėžiečiai „D.A.R“.

1982-aisiais susikūrę „Napalm Death“, be jokios abejonės, įeina į pasaulinę metalo istoriją. Pradėję savo karjerą kaip hardcore komanda, vaikinai netrukus išrado šiuo metu puikiai sunkiosios muzikos gerbėjams žinomą grindcore stilių. Nepaisant savo pankiškų ištakų, nuo 1990-ųjų britai pasuko death metalo keliu, kuris pasirodė esąs ne ką prastesnis pasirinkimas – daugelis „Napalm Death“ death metalo albumų sulaukė kritikų liaupsių ir praplatino gerbėjų ratą visame pasaulyje. 

Grupės debiutinis albumas „Scum“, išleistas 1987 metais, iki šiol yra laikomas grindcore stiliaus klasika. Antrasis „Napalm Death“ studijinis darbas „From Enslavement to Obliteration“ (1988) ilgą laiką išsilaikė Jungtinės Karalystės nepriklausomų įrašų dešimtuko viršūnėje. Tuo tarpu 1994-ųjų komandos albumas „Fear, Emptiness, Despair“ buvo ne tik itin aukštai įvertintas visų šalių muzikos kritikų, tačiau tais pačiais metais netikėtai atsidūrė ir JAV pop muzikos albumų dešimtuke! 

Išleidę trylika studijinių albumų, britai vis dar yra aktyvūs metalo scenos dalyviai, graibstomi didžiųjų festivalių organizatorių. „Napalm Death“ pasirodymai garantuoja tonizuojantį poveikį net ekstremaliu metalu nesidomintiems klausytojams. Charizmatiškasis grupės vokalistas Mark „Barney“ Greenway garsėja neįsivaizduojamu ištvermingumu ir per pasirodymus savo energija užkrečia bet kurį žiūrovą.

Suomiai „Deathbound“ turėjo pasirodyti Lietuvoje 2006-ųjų pavasarį per festivalį „Brutal Madness“. Tąkart grupei kartu su brazilais „Krisiun“ dėl blogų oro sąlygų visgi nepavyko pasiekti Baltijos šalių. Festivalis „Ferrum Frost 2007“ bus puiki galimybė metalo mėgėjams pagaliau susipažinti su šia Suomijos komanda, kurią į savo turus Europoje įtraukia garsūs pasaulinės metalo scenos vardai.

Uteniškių „Saples“ pristatinėti net nebūtina. 2006-ųjų pavasarį po pertraukos atsigavę brutalaus death metalo meistrai savo pasirodymais klausytojų niekada nenuvylė. Panevėžiečiai „D.A.R“ taip pat gerai žinomi didžiojoje scenoje – 2004 metais jiems teko garbė apšildyti amerikiečius „Cannibal Corpse“. Festivalyje „Ferrum Frost“ šioms dviems grupėms teks atsakinga užduotis – paruošti publiką galingai napalmo dozei.

Festivalio svetainė: www.ferrum.lt/frost. Koncertą organizuoja sunkiosios muzikos portalas „Ferrum“ (www.ferrum.lt). Renginio data: 2007 m. sausio 23 d., antradienis. Renginio vieta: klubas „Mulen Ružas“, V. Mykolaičio-Putino g. 5, Vilnius. Pradžia: 19 val. Durys: 18 val. Kaina: 60 Lt. 

